hotchpotch/miracl-hf-unified huggingface dataset:
Giacomo Ricci
Giacomo Ricci (s. 30. maaliskuuta 1985, Baveno) on italialainen moottoriurheilija. Ricci on myös kilpaillut Formula BMW-, Formula Renault-, Formula 3000-, Champ Car Atlantic- ja International GT Open -sarjoissa. Ricci voitti Euroseries 3000 -sarjan mestaruuden vuonna 2006.
Ricci debytoi GP2-sarjassa kaudella 2008 DPR tallissa korvaten loukkaantunutta Michael Herckiä muutamassa kilpailussa. Seuraavalla kaudella Ricci ajoi neljä kilpailua, kunnes hänet korvattiin Franck Pereralla. Hän jatkoi DPR tallissa kaudella 2010 ajaen toiseksi avauskilpailussa ja voittaen Unkarin sprinttikilpailun, jonka jälkeen hänet korvattiin loppukauden ajaksi Fabrizio Crestanilla. Ricci saavutti kaikkiaan 16 pistettä sijoittuen sarjan kolmanneksitoista. Ricci on ajanut myös Aasian GP2 sarjassa voittaen yhden kilpailun kaudella 2009-10. Vuonna 2012 Ricci ajoi yksittäisiä kilpailuja Auto GP -sarjassa. Vuonna 2013 Riccin oli tarkoitus ajaa täysi kausi samassa sarjassa, mutta budjettiongelmien takia hän osallistui vain kauden avausviikonloppuun.
Vesiallergia
Vesiallergia on erittäin harvinainen nokkosihottumaa aiheuttava sairaus. Nimestään huolimatta se ei ole allergia, koska se ei perustu histamiinin vapautumiseen allergisessa reaktiossa, vaan se on enemmänkin yliherkkyyttä tislaamattomasta vedestä löytyville ioneille. Vesiallergia aiheuttaa kivuliaan reaktion vartaloon sen jouduttua kosketukseen veden kanssa.
Vesiallergia aiheuttaa yleensä ihon kutiamista ja polttelemista kaikenlaisen vedelle altistumisen jälkeen. Suihkussa käynti saattaa aiheuttaa erittäin kuivat silmät. Lämpimämpi vesi yleensä pahentaa reaktiota. Vettä juodessa vesiallergikolla saattaa esiintyä hengitysvaikeuksia tai kurkun turpoamista. Kipu yleensä hellittää 10–120 minuutin kuluttua.
Minkä vain veden olomuodon koskettaminen voi aiheuttaa oireiden esiintymisen. Myös oma tai toisen hiki voi aiheuttaa reaktion, joten kesällä on hyvä pysytellä viileässä hikoamisen välttämiseksi. Myös kyyneleet voivat aiheuttaa kipua. Useimmat vesiallergiasta kärsivät pyrkivät välttämään sadetta ja pitämään mukanaan sateenvarjoa kastumisen välttämiseksi. Kehon puhdistus on vaikeaa, koska vesiallergikot saattavat joutua ottamaan hyvin lyhyitä suihkuja vähentääkseen suihkun aiheuttamaa kipua.
Vesiallergialle ei ole tunnettua hoitoa. Dermatologit suosittelevat veden välttämistä mahdollisuuksien mukaan: Lyhyitä suihkuja, viileässä pysyttelemistä ja sateen välttelemistä oireiden helpottamiseksi. Lääkäri voi määrätä vesiallergiselle antihistamiinia tai muita lääkkeitä.
Their System Doesn’t Work for You
Their System Doesn't Work for You on yhdysvaltalaisen punk-yhtye Anti-Flagin toinen albumi. Levy on uusintapainos yhtyeen aikasemman splitti-levyn "North America Sucks" kappaleista, levyllä on myös 10 uutta kappaletta. Levy oli ensimmäinen bändin oman levy-yhtiön A-F Recordsin julkaisema levy.
Nro. 13
Nro. 13 on suomalaisen rap-artisti Lasse K:n vuonna 2006 Firma Recordsin kautta julkaistu albumi. Lasse K julkaisi albumin käyttäen nimeä "L Ketterä".
SalaisuukSieni maailma
SalaisuukSieni maailma on rap-artisti Dr. Sykerön esikoisalbumi, joka julkaistiin 14. heinäkuuta 2010 Firma Recordsin ja XO Recordsin kautta.
Dr. Sykerö
Dr. Sykerö on Järvenpäästä kotoisin oleva rap-artisti. Hänen ensimmäinen studioalbuminsa "SalaisuukSieni maailma" julkaistiin Firma Recordsin ja XO Recordsin kautta heinäkuussa 2010. Toinen albumi "Uusi huominen" julkaistiin 26. lokakuuta 2012. Kolmas soolo levy, Oikein On Oikein, ja Väärin On Väärin julkaistiin kesäkuussa 2016 Makeway Soundsin kautta.
Synkkää Tietä
Dakota (etunimi)
Dakota on etunimi, joka on yleinen erityisesti Yhdysvalloissa. Se on käytössä sekä miehillä että naisilla. Nimi viittaa Mississippin yläjuoksun dakota-intiaaneihin; dakotan kielessä nimi tarkoittaa ystäviä tai liittolaisia.
Suomessa Dakota-nimisiä on noin 10–30, ja he ovat enimmäkseen naisia. Vanhimmat ovat 1980–1990-luvuilta.
Fred M. Wilcox
Fred McLeod Wilcox (22. joulukuuta 1907 – 23. syyskuuta 1964) oli yhdysvaltalainen elokuvaohjaaja. Hän työskenteli useita vuosia Metro-Goldwyn-Mayerille ja ohjasi sci-fi-klassikon "Kielletty planeetta" (1956), mutta myös elokuvan "Lassie palaa kotiin", klassisen perhe-elokuvan, joka valittiin 1993 Yhdysvaltojen Kongressin kirjaston elokuvarekisteriin, National Film Registryyn.
Samuli Saarela
Samuli Saarela (s. 17. maaliskuuta 1988) on suomalainen pyöräsuunnistaja ja nelinkertainen maailmanmestari. Seuratasolla hän edustaa Kokkolan Suunnistajia.
Viimeisenä juniorivuotenaan 2008 Saarela voitti nuorten MM-kultaa viestistä ja MM-pronssia sprintistä ja pitkältä matkalta. Farumin ja Kööpenhaminan EM-kilpailuissa 2009 hän sijoittui keskimatkalla neljänneksi. Samana vuonna Ben Shemenin MM-kilpailuissa hän voitti viestipronssia joukkuetovereinaan Tuukka Turkka ja Juho Saarinen sekä sijoittui sprintissä yhdeksänneksi. Montalegressa 2010 hän voitti keskimatkan maailmanmestaruuden. Vicenzassa 2011 hän saavutti MM-kultaa keskimatkalla ja pitkällä matkalla sekä pronssia viestissä. EM-kisoissa 2011 Venäjällä Saarela oli toinen keskimatkalla. MM-kisoissa 2012 Unkarissa Saarela voitti taas MM-kultaa keskimatkalla.
Tuulinen päivä
Tuulinen päivä on Eino Ruutsalon ohjaama elokuva vuodelta 1962. Elokuva oli Ruutsalon toinen pitkä ohjaus. Esikoinen "Hetkiä yössä" valmistui 1961. Elokuva kertoo Kirstistä, joka tulee Helsinkiin etsimään rakastettuaan.
"Ilta-Sanomien" Timo Malmi piti vuonna 2010 Ruutsalon Antonioni-vaikutteista elokuvaa kunnianhimoisen modernina mutta toivottoman teennäisenä.
Hetkiä yössä
Hetkiä yössä on Eino Ruutsalon esikoisohjaus vuodelta 1961.
Elokuvaa on luonnehdittu symbolistiseksi kohtalondraamaksi.
Yrjö Tähtelää lukuun ottamatta muut näyttelijät ovat harrastelijoita. Cisse Häkkisellä oli elokuvassa pieni osa (nimellä Christer Häkkinen) poikana puussa, kuten myös Ruutsalon pojalla Juha Ruutsalolla.
Elokuva esitettiin Jyväskylän kulttuuripäivillä, ja sen jälkeisessä arviossaan nimimerkki h. ("Keskisuomalainen") totesi, että se ”poikkeaa rakenteellisesti täysin ns. story-elokuvista, sillä se liikkuu impulssien, assosiaatioiden ja symboolien varassa”. Arvostavasti elokuvaan suhtautui Lassi Nummi ("Uusi Kuvalehti"), joka painotti sitä, että elokuva on ”vakavasti otettava taiteellinen yritys, jonka kömpelyydet [- -] eivät saa estää meitä näkemästä sen ansioita”. Juhani Lindström ("Helsingin Sanomat") huomauttaa, että onneksi Kristus-hahmo-aiheet kuuluvat elokuvan historiaan. Moitteiden jälkeen hän antaa Ruutsalolle kiitosta kuvaustyöstä ja toteaa, että tämä käyttää Helsinkiä tehokkaasti hyväkseen, mutta huomauttaa vielä, että ”Ruutsalon Helsinki muistuttaa epäilyttävästi Pariisia”. Valma Kivitie ("Elokuva-Aitta") ei nähnyt kuvauksessa ansioita, eikä Tähtelää lukuun ottamatta myöskään näyttelijätyössä.
Johnny Cecotto, Jr.
Johnny Amadeus Cecotto tunnetaan myös nimellä Johnny Cecotto, Jr (s. 9. syyskuuta 1989 Augsburg, Länsi-Saksa) on saksalaissyntyinen venezuelalainen moottoriurheilija. Hän on kilpailut vuodesta 2009 lähtien GP2-sarjassa. Hänen isänsä on entinen F1-kuljettaja ja moottoripyöräilyn maailmanmestari Johnny Cecotto. Hänen nuorempi veljensä Jonathan on myös moottoriurheilija.
Cecotto on kilpaillut myös Formula BMW-, Formula Renault-, Formula 3- ja International Formula Master -sarjoissa. Cecotto debytoi GP2-sarjassa kaudella 2009 DPR-tallissa. Hän ei saavuttanut pisteitä. Kaudella 2010 Cecotto kilpaili Trident-tallissa. Hän saavutti ensimmäiset pisteensä ajaen neljänneksi monacon sprinttikilpailussa. Muissa kilpailuissa hän ei saavuttanut pisteitä ja hänet korvattiin Edoardo Piscopolla Italian kilpailusta alkaen. Cecotto kilpaili myös Aasian GP2-sarjassa kaudella 2009–10, mutta hänet korvattiin jo avauskilpailun jälkeen Dani Closilla. Cecotto jatkoi GP2:ssa kaudella 2011 Ocean Racing Technology -tallissa saavuttamatta pisteitä.
Hän jatkoi sarjassa myös kaudella 2012 Barwa Addax Teamissä. Hän otti ensimmäisen GP2-voittonsa Monacon pitkässä kilpailussa lähdettyään paalupaikalta. Cecotto voitti myös Saksan pitkän kilpailun tallin tehtyä rohkean päätöksen lähteä kilpailuun kuivan kelin renkailla märällä, kuivuvalla radalla. Cecotto saavutti kauden aikana myös kaksi kakkossijaa ja yhden nopeimman kierroksen sijoittuen loppupisteissä yhdeksänneksi. Vuonna 2013 Cecotto siirtyi Arden-talliin. Hän saavutti yhden paalupaikan ja 41 pistettä sijoittuen sarjan 16:ksi. Vuonna 2014 Cecotto jatkoi jälleen sarjassa. Hän saavutti kaksi voittoa ja yhden paalupaikan sijoittuen sarjassa viidenneksi.
Vuonna 2015 Cecotto siirtyi Auto GP -sarjaan. Cecotto palasi kesken kauden GP2-sarjaan ajaen ensin neljä kilpailua Hilmer Motorsport -tallissa ja myöhemmin kaksi kilpailua Carlin -tallissa ja kaksi kilpailua Trident -tallissa. Hän ei saavuttanut pisteitä. 2016 Cecotto teki jälleen paluun GP2-sarjaan ajaen neljä kilpailua Rapaxilla. Cecotto ajoi Abu Dhabin sprinttikilpailussa toiseksi. Cecotto keräsi kaiken kaikkiaan 18 pistettä. Hän jatkaa Rapaxilla myös kaudella 2017.
Valkokulmamaluri
Valkokulmamaluri ("Calamanthus cautus") on Australian eteläosissa tavattava tiaismalureihin kuuluva varpuslintu.
Kooltaan valkokulmamaluri on 12–14 cm. Selästään valkokulmamaluri on väriltään ruskea ja niska sekä pää ovat harmaammat. Valkoiset silmäkulmajuovat erottuvat selkeästi. Siipien kainalot ja perä ovat väriltään ruosteenruskeat ja siivissä on myös valkoista. Vatsa on koiraalla valkoinen ja siinä on mustia raitoja. Naarasvalkokulmamaluri eroaa koiraasta vatsansa kellertävän värityksen perusteella ja nuorella linnulla ei vatsassa on viiruja lainkaan. Valkokulmamalurin voi sekoittaa ulkonäöltään punaperämaluriin ("Calamanthus pyrrhopygius"), jolta kuitenkin puuttuu valkoinen laikku siivistä.
Valkokulmamalurin elinympäristö ulottuu Länsi-Australian osavaltion eteläosista itään päin aina Uuden Etelä-Walesin osavaltioon asti. Lisäksi lintua tavataan Kangaroo Islandilta. Lajin elinympäristöä ovat malleemetsät ja pensaikot. Toisinaan valkokulmamaluria tavataan myös kumipuumetsien tiheiköissä ja vielä harvemmin malleemetsien läheisyydessä kasvavissa eukalyptusmetsissä. Laji on koko Australiassa elinvoimainen, mutta se on harvinaistunut Uuden Etelä-Walesin alueella elinympäristöjen häviämisen vuoksi ja luokitellaan siellä vaarantuneeksi.
Valkokulmamalurit liikkuvat yksin tai pareittain. Laji on melko arka ja viettää piileskelevää elämää tiheikköjen suojissa. Linnun ravinnosta pääosan muodostavat hyönteiset, kuten perhoset, kovakuoriaiset, torakat ja heinäsirkat. Lisäksi laji voi syödä myös siemeniä. Ruokansa valkokulmamaluri etsii maasta lehtiaineksen tai aluskasvillisuuden joukosta sekä kaatuneiden puiden rungoista.
Valkokulmamalurin pesimäkausi kestää kesäkuusta elokuulle. Kupolimainen pesä rakennetaan kasvimateriaaleista maahan.
Rannikkomaa
Rannikkomaa () oli 1849–1918 toiminnassa ollut Itävallan kruununmaa eli ruhtinassuvun perintömaa. Siihen kuuluivat Gorizia (saks. Görz), Gradisca, Istria ja Trieste. Hallintopaikka ja aluetta johtaneen käskynhaltijan asuinpaikka oli Triestessä.
Perintövuokra
Perintövuokra oli ajallisesti rajoittamattoman vuokraoikeuden sisältävä maanvuokrasopimus, joka siirtyi perintönä vuokramiehen perillisille. Nimitys tarkoitti myös sellaista vuokrasuhdetta ja vuokraoikeutta. Tällaista vuokramaata voitiin käyttää maanviljelyn harjoittamiseen tai rakennuksen maapohjaksi.
Perintövuokra () käsitettiin roomalaisessa oikeudessa esineoikeudelliseksi, kun taas määräaikainen vuokra oli saamisoikeudellinen. Saksassa säädettiin 1900 laki, joka kielsi uusien perintövuokrasopimusten teon, mutta voimassaolleet sopimukset jäivät voimaan. Sallittuja olivat kuitenkin sopimukset, joilla luovutettiin maata rakennus- ja asumistarkoituksiin. Venäjällä säädettiin 1912 laki perintövuokrasta, jossa vuokra-aika sai olla 36–99 vuotta.
Suomessa ei varhaisina aikoina ollut oikeudellisia määräyksiä maan omistajan ja uudisraivaajan oikeudellisista suhteista, kun kylien metsämaita otettiin viljelyskäyttöön. Vapaata maata oli vielä kylliksi ja valtaajan oikeus siirtyi perintönä hänen jälkeläisilleen. Vuoden 1734 lain rakennuskaaren 19 luvussa on säännöksiä tällaisesta valtauksesta. Tilanosan perintövuokra tuli mahdolliseksi 1767 annetun kuninkaallisen kiellon ansiosta. Sen mukaan perillinen sai perintöosan sijaan perustaa torpan (perintötorpan) talon ulkotiluksille. Perintötorppien perustaminen kiellettiin 1800 annetulla asetuksella. Käytännössä tällaisen torpan haltijan oikeuksien kestoksi alettiin katsoa 50 vuotta eli yhtäkauan kuin pisin vuokrakausi. Vuonna 1864 annettu asetus tilusten lohkomisesta ja vuokraehdoista määräsi perinnönjaon tehtäväksi tila lohkomalla tai palstoittamalla.
Aarne Forsman
Aimo Aarne Anton Forsman (8. marraskuuta 1884 Oulu – 22. lokakuuta 1921 Haapamäki) oli suomalainen valokuvaaja.
Oulussa syntynyt Forsman kävi kuusi luokkaa Oulun lyseota. Aarnen isä Anton Oskar Forsman oli toiminut kyseisen lukion rehtorina. Aarne Forsman muutti vuonna 1902 Keuruulle, jossa pääsi harjoittelijaksi Suomen Valtion Rautateiden palvelukseen. Kuuden vuoden harjoittelun jälkeen Forsman nimitettiin rautatiesähköttäjän virkaan Kannuksen rautatieasemalle. Kannuksesta hän siirtyi sähköttäjäksi Orismalan asemalle 1919. Lokakuun 22. päivä 1921 Forsman siirtyi uuteen virkaan Haapamäen asemalle. Samana päivänä hänet kuitenkin murhattiin Haapamäellä. Murhan tekijästä tai motiivista ei ole säilynyt tietoja.
Varsinaisen päivätyönsä ohella Forsman toimi kiertävänä valokuvaajana lähinnä Oulun ja Keuruun seuduilla. Valokuvia on säilynyt yli 700 vuosilta 1903-1920.
Estadio Olímpico Atahualpa
Estadio Olímpico Atahualpa on monikäyttöinen urheilustadion Quiton kaupungissa Ecuadorissa. Stadion on lähinnä jalkapallo käytössä. Stadionin kapasiteetti on 40 948 ja stadion on nimetty inkahallitsija Atahualpan mukaan.
Anne Aallonen
Anne Aallonen (s. 15. heinäkuuta 1967 Lahti) on suomalainen tennispelaaja. Parhaimmillaan hän sijoittui tenniksen maailmanlistalla kaksinpelissä sijalle 179 lokakuussa 1989 ja nelinpelissä sijalle 116 elokuussa 1990. Nelinpelissä hän voitti yhdeksän ITF-turnausta. Hän voitti tenniksen Suomen mestaruuden ulkokentillä kaksinpelissä vuosina 1984 ja 1986, nelinpelissä 1983–1989 ja sekanelinpelissä 1986, 1988 ja 1989 sekä sisäkentillä kaksinpelissä vuosina 1986 ja 1988 ja nelinpelissä 1983, 1987, 1991 ja 1992.
Fed Cupissa Aallonen edusti Suomea 20 maaottelussa vuosina 1985–1992 ja Hongkongia neljässä maaottelussa vuonna 1999.
Isosilta (Valkeakoski)
Isosilta on silta Valkeakosken kaupungin keskustassa. Se sijaitsee Valkeakosken kanavan itäpuolella ja ylittää Apianlahden länsiosan. Silta on osana Seututie 310:tä ja Sääksmäentietä, jotka ovat kummatkin pääväyliä. Isosilta on keskustan pääsilta. Toinen silta, "Putaansilta" on kevyen väylän silta. Valkeakosken kaupungintalo sijaitsee Isonsillan eteläpäässä tien länsipuolella.
Kuopion Sisu-Veikot
Kuopion Sisu-Veikot oli vuosina 1923–2011 toiminut kuopiolainen yleisurheiluseura. Seuraa edustivat kestävyysjuoksussa mm. Hannu Okkola, Vesa Laukkanen ja Pertti Miettinen. Hannu Okkola, Pertti Miettinen ja Vesa Laukkanen saavuttivat estejuoksussa Suomen mestaruuksia. Pikajuoksupuolella maineikkaimmat nimet olivat Juhani Tiihonen ja Tapani Turunen,
Sisu-Veikot lakkautettiin vuonna 2011, kun seuran toiminta ja Kuopion NMKY:n yleisurheilujaosto yhdistettiin Kuopion Reippaaksi.
Nufenensola
Nufenensola (, ) on alppisola Sveitsissä, Wallisin ja Ticinon kantonien rajalla. Sola sijaitsee Lepontisilla Alpeilla. Sen korkeus merenpinnan tasosta on 2 480 metriä.
Solaan päättyy sen itäpuolella Val Bedretton laakso, jonka pohjalla virtaa Ticinojoki. Solan luoteispuoli laskee kohti Rhônen laaksoa. Solan kautta kulkee maantie ticinolaisesta Airolosta valais’laiseen Ulricheniin, joka sijaitsee Obergomsin kunnassa.
Sustensola
Sustensola () on Urin Alpeilla Sveitsissä Bernin ja Urin kantonien rajalla sijaitseva sola. Solan korkeus merenpinnan tasosta on 2 224 metriä. Se yhdistää kaksi laaksoa, läntisemmän Gadmentalin ja itäisemmän Meientalin.
Solan kautta kulkee valtatie 11 (H11) eli Sustenstrasse. Tie on talvisin suljettu. Viime vuosina katkos on kestänyt säätilanteesta riippuen noin seitsemän kuukautta, yleensä marraskuun alusta kesäkuun alkuun. Vuonna 2010 solatie suljettiin 18. lokakuuta.
Ulrika Bengts
Ulrika Bengts (s. 1962) on suomenruotsalainen elokuva- ja teatteriohjaaja. Hän on ohjannut kymmenkunta lyhytelokuvaa, tv-sarjaa ja dokumenttia. Vuonna 2011 sai ensi-iltansa hänen ensimmäinen kokoillan elokuvansa "Iris". Vuonna 2008 Hangon teatteritreffien Antonia-palkinto jaettiin Ulrika Bengtsin ohjaamalle teatteriesitykselle "Vittra".
Bengts on opiskellut elokuvaa Tukholmassa Dramatiska institutetissa.
Kriketin Euroopan-liiga 2010
Euroopan liigan 1.divisioona pelattiin Jerseyssä 13.-19.heinäkuuta. Jersey onnistui voittamaan ensimmäisen Euroopan mestaruutensa.
Samaan aikaan pelattiin 2.divisioonan turnaus Guernseyssä. Myös se päättyi kotijoukkueen voittoon.
Saksa sai paikan Kriketin maailmanliigan 8. divisioonassa.
Prinsessa Kaguya
Prinsessa Kaguya () on japanilainen kansansatu. Se kertoo pienestä prinsessasta, jonka lapseton bambunhakkaaja löytää bamburuo’on solmukohdan sisältä. Tytön hiukset hohtavat kuin kuunvalo. Adoptiovanhempien huomassa hänestä kasvaa kaunis neitonen, ja pian viisi prinssiä haluaa kosia häntä. Prinsessa ei huoli heistä yhtäkään, ja päästäkseen eroon heistä hän antaa heille mahdottomia tehtäviä suoritettavaksi. Prinssien epäonnistuttua itse keisari kosii Kaguyaa. Silloin prinsessa paljastaa, että hän ei ole kotoisin maan päältä, ja joutuu palaamaan taivaalliseen kotiinsa.
Tarina on vanhimpia japanilaisia satuja, yli tuhannen vuoden ikäinen.
Kon Ichikawa on ohjannut tarinasta vuonna 1987 julkaistun elokuvan "Taketori monogatari" ja Isao Takahata vuonna 2013 julkaistun piirroselokuvan "Prinsessa Kaguyan taru". Tarinasta on tehty Nintendolle videopeli vuonna 1988. Se esiintyy myös osana "Ōkami"-videopeliä. Aiheesta on tehty manga. ”Kaguya Hime” -niminen kappale löytyy myös Juno Reactorin vuonna 1997 julkaistulta "Bible of Dreams" -albumilta.
AISSat
AISSat-1 on ensimmäinen Norjassa kehitetty satelliitti, joka laukaistiin avaruuteen 12. heinäkuuta 2010 Intian PSLV-kantoraketilla.
AISSat-1 on nanosatelliitti: sen koko on 20 x 20 x 20 cm ja se painaa kuusi kilogrammaa. Se lentää 600 km korkealla polaariradalla ja kuuntelee laivojen AIS-järjestelmien lähettämiä signaaleja. Yli 300-tonnisilla aluksilla tulee olla AIS-lähetin. Tällä Norja voi testata esim. laittoman kalastuksen valvontaa. Norjan rannikkovartiosto vastaanottaa satelliitin datan. Forsvarets forskningsinstitutt (FFI) oli merkittävässä roolissa satelliitin kehitystyössä. Satelliitin toteutus maksoi noin 30 miljoonaa Norjan kruunua eli noin 5 miljoonaa euroa ml. laukaisu.
Norjan avaruuskeskus osti satelliitin rungon Toronton yliopistolta, mikä on viime vuosikymmeninä ollut tapa opetella itse suunnittelemaan ja valmistamaan satelliitti. Norjalaiset rakensivat sen radiohyötykuorman.
FFI operoi satelliittia ensimmäisen vuoden ajan, minkä jälkeen Kongsberg Satellite Services (KSAT) alkoi operoida sitä. Norjan rannikkovartiosto ottaa vastaan sen lähettämää dataa järjestelmäänsä.
Euroopan avaruusjärjestö aloitti kesällä 2010 AIS-aiheisen teknologiaohjelman. Norjalaiset yritykset ottavat osaa tämän ohjelman ensimmäisiin projekteihin.
Commodore Barry Bridge
Commodore Barry Bridge on Delawarejoen ylittävä teräsristikkoinen ulokepalkkisilta Pennsylvanian Chesterin ja New Jerseyn Bridgeportin välillä Yhdysvalloissa. Sillan kokonaispituus on 4 240 metriä ja pisin jänneväli 501 metriä. Se on nimetty Yhdysvaltain vapaussodassa taistelleen laivastoupseerin John Barryn mukaan.
115 miljoonaa Yhdysvaltain dollaria maksaneen Commodore Barry Bridgen suunnitteli E. Lionel Pavlon insinööritoimisto. Sillan rakentaminen alkoi 14. huhtikuuta 1969, ja se avattiin liikenteelle 1. helmikuuta 1974. Silta korvasi 1700-luvulta lähtien palvelleen lauttayhteyden, joka poistettiin käytöstä sillan avajaispäivänä.
Betsy Ross Bridgen, Benjamin Franklin Bridgen ja Walt Whitman Bridgen ohella Commodore Barry Bridge on yksi neljästä Delaware River Port Authorityn hallinnoimasta maksullisesta sillasta, jotka yhdistävät Philadelphian metropolialueen New Jerseyyn. Silta on osa U.S. Route 322:ta, ja siltä on suora yhteys U.S. Route 13:een ja Interstate 95:een Chesterissä sekä U.S. Route 130:een Bridgeportissa.
Commodore Barry Bridgellä on viisi ajokaistaa. Kuhunkin suuntaan kulkevien kaistojen määrää voi säädellä koneellisesti siirrettävällä seinämällä. Siltaa käytti vuonna 2009 päivittäin keskimäärin 38 284 ajoneuvoa.
Sillan länsipuolella Chesterissä on jalkapallostadion PPL Park.
Edoardo Mortara
Edoardo Mortara (s. 12. tammikuuta 1987 Geneve, Sveitsi) on sveitsiläissyntyinen italialainen moottoriurheilija. Hän omistaa Ranskan ja Italian kansallisuudet. Hän kilpailee italialaisella lisenssillä.
Nykyään hän kilpailee Formula 3 Euroseries -luokassa. Mortara on aiemmin kilpaillut Formula Renault -sarjassa vuosina 2006 ja 2009 ja GP2-luokassa vuonna 2009. Mortara saavutti yhden voiton GP2-sarjassa ja neljä muuta pistesijaa. Hän siirtyi loppukaudeksi F3 Euroseries -luokkaan voittaen Macaon GP:n. Mortara kilpaili F3 sarjassa myös kausina 2007–2008 voittaen kolme kilpailua.
Mortara ajoi myös Aasian GP2-sarjassa kaudella 2008–2009 saavuttaen 11 pistettä. Mortara jatkoi F3-luokassa kaudella 2010. Hän voitti kauden avauksen Paul Ricardin radalla. Mortara voitti F3-sarjan mestaruuden ylivoimaisesti voittaen seitsemän kilpailua kauden aikana. Kaudella 2011 Mortara siirtyi DTM-sarjaan sijoittuen kauden parhaana tulokkaana sarjan yhdeksänneksi. Kaudella 2012 Mortara jatkoi DTM:ssä voittaen kaksi kilpailua sijoittuen loppupisteissä viidenneksi.
Vuoden 2012 lopulla hän pääsi testaamaan Lotuksen Formula 1 -autoa Abu Dhabin nuorten kuljettajien testeissä.
Inturist
Inturist () oli Neuvostoliiton virallinen matkatoimisto. Stalin perusti sen vuonna 1929 ja sitä pyörittivät NKVD:n ja KGB:n virkamiehet. Sen vastuulla oli ulkomaalaisten matkustaminen Neuvostoliitossa ja neuvostoliittolaisten matkustaminen ulkomaille.
Vuonna 1992 matkatoimisto yksityistettiin monien muiden Venäjän valtionlaitosten tavoin.
Andreas Holmqvist
Per Robert Andreas Holmqvist Pedersen (s. 23. heinäkuuta 1981 Tukholma, Ruotsi) on ruotsalainen jääkiekkopuolustaja ja maailmanmestari, joka siirtyi kaudeksi 2012–2013 DEL-liigan Kölner Haieen. Hän on isokokoinen ja pelaa rightin puolelta.
Holmqvist on Djurgårdens IF:n oma kasvatti, mutta hän siirtyi jo juniorina Hammarby IF:ään, jossa voitti J20 SuperElitin hopeaa keväällä 2000. Holmqvist pelasi Hammarbyssä ensimmäiset miesten pelinsä kaudella 2000–2001 HockeyAllsvenskanissa. Hänet varattiin tulokaskautensa jälkeen kesällä Tampa Bay Lightningiin toisella kierroksella numerolla 61. Kaudeksi 2002–2003 Holmqvist siirtyi sarjatasoa ylemmäs Elitserieniin ja Linköpingiin. Siellä hän teki ensimmäisellä Elitserien-kaudellaan 43 ottelussa tehot 4+9=13.
Heinäkuussa 2003 Holmqvist solmi Tampa Bay Lightningin kanssa kaksivuotisen tulokassopimuksen, Hän pelasi siellä ensimmäisen sopimuskautensa 2003–2004 lähes kokonaan ECHL-joukkue Pensacola Ice Pilotsissa. Holmqvist pelasi kauden aikana myös neljä ottelua AHL-joukkue Hamilton Bulldogsissa. Kauden 2004–2005 hän pelasi AHL:n Springfield Falconsissa. Holmqvist palasi Linköpingiin kesäkuussa 2005 kaksivuotisella sopimuksella. Hän teki kaudella 2005–2006 läpimurtonsa Elitserienissä tehdessään 46 ottelussa tehot 6+16=22. Holmqvist sijoittui puolustajien pistepörssissä yhdeksänneksi neljän muun pelaajan kanssa ja hänet valittiin kauden päätteeksi MM-joukkueeseen. Kaudella 2006–2007 Holmqvist teki yhden kauden piste-ennätyksensä tehoilla 7+21=28 ja hän sijoittui puolustajien pistepörssin kahdeksanneksi MODOn Tobias Enströmin kanssa. Holmqvist voitti keväällä 2007 Elitserienin hopeaa.
Holmqvist teki huhtikuussa 2007 kaksivuotisen sopimuksen Frölundan kanssa. Hän oli kaudella 2007–2008 joukkueensa tehokkain puolustaja ja sijoittui Elitserienin puolustajien pistepörssissä viidenneksi Brynäsin Juuso Hietasen kanssa. Holmqvistin toinen sopimuskausi Frölundan kanssa päättyi seitsemään otteluun, jonka jälkeen hänen sopimuksensa purettiin joukkueen kanssa jo syyskuussa 2008. Lokukuussa Holmqvist teki kuukauden mittaisen try-out -sopimuksen kasvattajaseuransa Djurgårdens IF:n kanssa ja hän sai marraskuussa 2008 kaksivuotisen sopimuksen. Keväällä 2010 Holmqvist voitti Elitserienin hopeaa. Kauden päätyttyä hän teki Djurgårdenin kanssa kaksivuotisen jatkosopimuksen.
Kaudella 2010–2011 Holmqvist teki Elitserienin yhden kauden piste-ennätyksensä tehoilla 12+17=29, joilla hän oli Djurgårdenin toiseksi tehokkain puolustaja Josef Boumediennen jälkeen. Holmqvist oli myös koko Elitserienin puolustajien maalipörssin toinen Brynäsin Lars Jonssonin jälkeen ja puolustajien pistepörssissä hän sijoittui kahdeksanneksi. Holmqvist pelasi Djurgårdenissa kauden 2011–2012 loppuun. Keväällä 2012 hän teki sopimuksen DEL-liigan Kölner Haien kanssa.
Tähän mennessä Holmqvistin ainoat miesten arvokisat ovat vuoden 2006 MM-kilpailut, joista hän voitti maailmanmestaruuden. Yhteensä Holmqvistillä on 37 A-maaottelun kokemus ja on tehnyt niissä tehot 2+6=8. Hän pelasi myös alle 20-vuotiaiden MM-kilpailuissa vuonna 2001.
Holmqvistin isoveli on aiemmin NHL:ssäkin pelannut Linköpings HC:n hyökkääjä Michael Holmqvist.
Neon (albumi)
Neon on suomalaisen hard rock-yhtye Negativen viides studioalbumi. Albumi julkaistiin 2. kesäkuuta 2010. Albumilta on julkaistu kaksi singleä, "End Of The Line" ja "Jealous Sky", joista on myös kuvattu musiikkivideot.
Albumi ylsi Suomen virallisen listan sijalle 2.
Madison Square
Madison Square tai Madison Square Park on aukio ja puisto Manhattanilla New Yorkin kaupungissa Yhdysvalloissa. Varsinaista aukiota rajaavat Fifth Avenue, Broadway ja 23rd Street. Puisto on aukiosta itään ja sitä rajaavat idässä Madison Avenue, etelässä 23rd Street ja pohjoisessa itäinen 26th Street. Nimensä aukio on saanut Yhdysvaltain neljännen presidentin James Madisonin mukaan.
Madison Squaren alue on ollut julkisena kaupunkitilana vuodesta 1686 lähtien. Virallisesti se avattiin kaupungin yleiseksi puistoksi 1847. Vapaudenpatsaan käsi ja soihtu olivat esillä puistossa kuusi vuotta, kun varoja patsaan rakentamiseksi kerättiin.
Puistoon on sijoitettu useita patsaita muun muassa George Edwin Bissellin patsas Yhdysvaltain 21. presidentistä Chester A. Arthurista ja Randolph Rogersin patsas New Yorkin kuvernööri William H. Sewardista vuodelta 1876. Puistoa ympäröivät monet tunnetut rakennukset: Flatiron Building, Metropolitan Life Insurance Company Tower ja New York Life Building.
Madison Squaren pohjoislaidalla sijaitsi kaksi ensimmäistä Madison Square Garden -areenaa – ensimmäinen vuosina 1876–1889 ja toinen 1890–1925. Kolmas Madison Square Garden rakennettiin Hell’s Kitchenin kaupunginosaan.
Suurpää
Suurpää on seuraavien tunnettujen henkilöiden sukunimi:
Suurpää on myös seuraava kaupungin osa
Manuel Santos
Manuel Santos (28. huhtikuuta 1925 Santiago, Chile – 22. heinäkuuta 2000 Tukholma, Ruotsi) oli chileläinen lääkäri. Hän toimi presidentti Salvador Allenden henkilääkärinä ja eli viimeiset runsaat 20 vuottaan Ruotsissa pakolaisena. Hänen sisätautialan tutkimuksiaan on julkaistu huomattavimmissa lääketieteen alan julkaisuissa.
Santos pääsi ylioppilaaksi Barras Aranan sisäoppilaitoksesta vuonna 1943. Hän valmistui kirurgiksi Santiagon yliopistosta vuonna 1951 ja täydensi opintojaan Yhdysvalloissa. Hän tuki julkista terveydenhuoltoa ja toimi Salvador Allenden sihteerinä tämän uudistaessa lääkärikoulutusta Santiagon yliopistossa. Sittemmin hän kuului Allenden henkilääkärien ryhmään, vastasi Pohjois-Chilen kirurgisesta toiminnasta ja työskenteli Antofagastan sairaalan ylilääkärinä. Hänet hyväksyttiin Yhdysvaltain merkittävimpään kirurgijärjestöön American Fellowship of Surgeons'iin. Allende tarjosi Santosille terveysministerin salkkua, mutta hän kieltäytyi asettaen potilas- ja tutkimustyönsä etusijalle. Opetustyöstä saamiaan rahoja hän lahjoitti varattomien opiskelijoiden koulutukseen.
Vuoden 1973 sotilasvallankaappauksen jälkeen Santos menetti lääkärinoikeutensa ja joutui useita kertoja vankilaan. Hän pääsi vuonna 1976 pakolaisena Ruotsiin, jossa hän sittemmin työskenteli lääkärinä Tukholman Karoliinisessa sairaalassa ja Kiirunan sairaalan johtavana kirurgina. Viimeiset vuodet hän eli yhdessä suomenruotsalaisen Dorita Finnellin kanssa.
René Favaloro
René G. Favaloro (14. heinäkuuta 1923 – 29. heinäkuuta 2000 Buenos Aires) oli argentiinalainen kirurgi. Hänet tunnetaan sydämen ohitusleikkauksien pioneerina.
Favaloro oli kirvesmiehen ja ompelijan poika. Hän loi menestyksekkään lääketieteellisen uran Yhdysvalloissa. Vuonna 1967 hän teki Clevelandissa ohitusleikkauksen 51-vuotiaalle naiselle ottamalla potilaan jalasta laskimon ja ohittamalla sillä tukkeutuneen sepelvaltimon. Tämä oli maailman ensimmäinen lääketieteellisissä julkaisuissa raportoitu ohitusleikkaus; raportoimattomia leikkauksia oli aiemmin tehty kahdesti.
Favaloro palasi Argentiinaan vuonna 1971 ja perusti nimeään kantavan sydänklinikan. Hoitotyön ohessa hän koulutti satoja kirurgeja. Häntä pyydettiin useasti presidenttiehdokkaaksikin. Hän kuului vuonna 1983 perustettuun, Argentiinan sotilasdiktatuurin aikaisia katoamisia tutkivaan komiteaan.
Argentiinaan vuonna 1998 iskenyt lama romahdutti Favaloron klinikan talouden. Taloudelliset ongelmat masensivat hänet, ja heinäkuussa 2000 hän teki itsemurhan ampumalla itseään rintaan. Favaloron sihteeri löysi hänet kuolleena kylpyhuoneesta.
Ronald Dominique
Ronald Joseph Dominique (s. 1964) on yhdysvaltalainen sarjamurhaaja Louisianan osavaltiosta. Hänet pidätettiin 1. joulukuuta 2006, ja hän tunnusti raiskanneensa ja murhanneensa vähintään 23 miestä sitten vuoden 1997 neljässä eri piirikunnassa. Hän ilmoitti vierailleensa usein paikallisissa homobaareissa ja kohdistaneensa tekonsa miehiin, joiden uskoi olevan halukkaita harrastamaan seksiä rahasta. Dominique joutui poliisien tutkimusten kohteeksi, kun mies, joka ei ollut suostunut sarjamurhaajan sidottavaksi, teki heille ilmoituksen. Tuorein uhri, Christopher Sutterfield, oli kuollut noin kahta kuukautta aiemmin.
Dominique vältti kuolemantuomion sopimuksella, jonka nojalla hän tunnusti ensimmäisen asteen murhasyytteet. Hän sai kahdeksan elinkautista 23. syyskuuta 2008 ja on vangittuna Louisiana State Penitentiaryssa.
Ahmad Shamlou
Ahmad Shamlou (1925 – 2000) oli iranilainen runoilija. Tiedottaessaan Shamloun kuolemasta Teheranin radio totesi "Iranin menettäneen suurimman runoilijansa".
Shamlou julkaisi esikoisteoksensa vuonna 1947. Hänen tekstinsä ottivat kantaa maailman epäoikeudenmukaisuuteen ja niissä näkyi vaikutteita Federico García Lorcalta ja Louis Aragonilta. Hän otti osaa šaahin vastaiseen taisteluun ja joutui maanpakoon vuonna 1970. Vallan vaihduttua Iranissa hän palasi kotimaahansa mutta pettyi papiston haluun tukahduttaa maallistunut älymystö. Hänen runojensa tärkeimmäksi aiheeksi tuli ikuinen lempi, jota hän kohdisti useasti vaimoonsa Aida Sarkisianiin.
Shamloun runoja on käännetty muun muassa englanniksi, ranskaksi, saksaksi, venäjäksi, japaniksi ja ruotsiksi. Vuonna 1999 Shamlou sai ruotsalaisen Stig Dagermanin palkinnon.
Shamlou kuoli diabeteksen aiheuttamiin komplikaatioihin heinäkuussa 2000.
Punakehnäyökkönen
Punakehnäyökkönen ("Polia bombycina") on erittäin yleinen ja kookas keskikesän yöperhoslaji.
Punakehnäyökkönen on huomiota herättävän isokokoinen laji, ja sen siipiväli vaihtelee 37–55 mm. Etusiivet ovat pohjaväriltään vaaleanharmaat ja niissä on paikoin, etenkin siiven keskiosassa, nähtävissä punertavaa sävyä. Siiven poikkijuovat ovat tummat ja erottuvat hyvin. Samoin ns. yökköskuviot ovat hyvin nähtävissä. Munuaistäplän takareuna on yleensä paljon muuta siipeä vaaleampi. Takasiivet ovat tasaisen ruskeat ja niissä on leveä, tumma reunus. Yökkösille tyypilliseen tapaan perhosen ruumis on roteva, karvainen ja väriltään tasaisen harmaa.
Yökköstä tavataan koko pohjoisen pallonpuoliskon lauhkealla vyöhykkeellä. Suomessa punakehnäyökköstä tavataan ainakin Pohjois-Pohjanmaalle saakka. Aikuiset perhoset lentävät heinäkuussa.
Punakehnäyökkönen viihtyy lehtimetsissä ja pensaikkoisilla niityillä. Laji lentää helposti valolle ja syötille. Talvehtii keskenkasvuisena toukkana
Toukan elintapoja ei tunneta kovin hyvin, mutta kasvatuksessa se syö monia eri kasvilajeja.
Mark Paston
Mark Nelson Paston (s. 13. joulukuuta 1976 Hastings) on uusiseelantilainen jalkapalloilija, pelipaikaltaan maalivahti. Monet pitävät häntä maansa parhaana jalkapallomaalivahtina. Paston edustaa Wellington Phoenixia, joka pelaa Australian pääsarjassa. Paston pelasi useita vuosia Napier City Roversissa, kunnes hän siirtyi Britteinsaarille, jossa hän ehti edustaa kolmea eri seuraa. Loukkaantumiset kiusasivat häntä jo tuolloin, sillä Walsallissa pelatessaan hän joutui sivuun loukattuaan reitensä ja St. Johnstonessa olkapäävamman seurauksena. Loukkaantumiset ovat haitanneet myös hänen uraansa Uudessa-Seelannissa.
Paston on pelannut maajoukkueessa 26 ottelua ja edusti joukkuetta muun muassa MM-kisoissa 2010. Hän on pitänyt maajoukkueessa yhteensä seitsemän nollapeliä. Näihin lukeutuu vuonna 2009 pelattu ratkaiseva MM-karsintaottelu Bahrainia vastaan. Tuossa pelissä hän torjui yhden rangaistuspotkun ja oli joukkueensa suurimpia sankareita.
Carmen Martín Gaite
Carmen Martín Gaite (1925 – 2000) oli espanjalainen kirjailija. Hän oli tärkeimpiä kirjallisuuden uudistajia Francisco Francon jälkeisessä Espanjassa. Hän kirjoitti psykologisia romaaneja, joista löytyi yhteiskunnallisuutta ja realismia. Hän käänsi runsaasti varsinkin ranskalaista kirjallisuutta espanjaksi.
Martín Gaite sai Asturian ruhtinaan palkinnon sekä jota kuinkin kaikki muutkin espanjankieliset kirjallisuuspalkinnot. Hänet valittiin historian toisena naisena Espanjan kuninkaalliseen akatemiaan.
Martín Gaite kuoli syöpään 74-vuotiaana heinäkuussa 2000.
Glen Moss
Glen Moss (s. 19. tammikuuta 1983 Hastings) on uusiseelantilainen jalkapalloilija, pelipaikaltaan maalivahti. Hän edustaa australialaista Melbourne Victorya, jossa hän on pelannut vuodesta 2009 saakka. Moss on edustanut aiemmin muun muassa Dinamo Bukarestia, jossa hän tosin pelasi vain yhden ottelun, ja Wellington Phoenixia, jossa hän taisteli ykkösmaalivahdin paikasta maanmiehensä Mark Pastonin kanssa .
Moss on edustanut Uutta-Seelantia sekä juniorien että aikuisten maajoukkueissa. Hän pelasi alle 20-vuotiaiden maajoukkueessa neljä ottelua ja myöhemmin kuusi ottelua alle 23-vuotiaiden maajoukkueessa. Moss pelasi ensimmäisessä arvoturnauksessaan vuonna 2009, kun hän oli joukkueen ykkösmaalivahti maanosaliittojen cupissa. Uusi-Seelanti putosi jo alkulohkossa, mutta Moss ehti pelata yhden nollapelin, kun joukkue pelasi tasan 0-0 Irakia vastaan. Hän oli joukkueen mukana myös seuraavan vuoden MM-kisoissa, mutta ei pelannut yhtäkään ottelua. Turnauksessa ykkösmaalivahdin paikkaa piti hänen vanha kilpakumppaninsa Mark Paston.
Moss vietti lapsuutensa Gold Coastilla ja hänellä on myös Australian kansalaisuus.
Johannes Dyba
Johannes Dyba (15. syyskuuta 1929 Berliini – 22. heinäkuuta 2000 Fulda) oli saksalainen roomalaiskatolisen kirkon arkkipiispa ja diplomaatti. Hänet tunnettin kiihkeänä abortin ja homoseksuaalisuuden vastustajana.
Ennen papiksi ryhtymistään Dyba opiskeli lakia Bambergin yliopistossa sekä Yhdysvalloissa Duken yliopistossa. Hänet vihittiin papiksi Kölnissä vuonna 1959. Pian hän siirtyi opiskelemaan Roomaan ja toimi sittemmin Vatikaanin diplomaattina Argentiinassa, Alankomaissa, Kongossa ja Egyptissä.
Dyba nimitettiin Fuldan hiippakunnan piispaksi vuonna 1983. Saksan asevoimien katoliseksi piispaksi hänet nimitettiin vuonna 1990.
Konservatiivinen Dyba oli katolistenkin keskuudessa voimakkaasti kiistelty henkilö. Hän kutsui aborttia ”lasten joukkoteurastukseksi”.
Dyba kuoli sydänvaivoihin 70-vuotiaana heinäkuussa 2000.
Johan Andersson
Johan Andersson (s. 18. toukokuuta 1984 Motala, Ruotsi) on ruotsalainen jääkiekkoilija, joka siirtyi kaudeksi 2011–2012 Elitserien-joukkue Timrå IK:hon. Hän on puolustava kahden suunnan keskushyökkääjä.
Anderssonin kasvattajaseura on IF Troja-Ljungby. Hän edusti joukkuetta HockeyAllsvenskanissa vuodet 2000–2004. Vuonna Chicago Blackhawks varasi Anderssonin kuudennella kierroksella numerolla 181. Kaudesta 2004–2005 hän pelasi noin puolet joukkueessa ja puolet Andersson pelasi Linköpings HC:ssa. Hän pelasi Linköpingissä seuraavankin kauden. Kaudeksi 2006–2007 Andersson siirtyi Timrå IK:hon. Hän teki yhden kauden piste-ennätyksensä tehoilla 9+16=25.
Kolmen Timråssa vietetyn kauden jälkeen Andersson siirtyi kaudeksi 2009–2010 Färjestadiin. Kaudeksi 2010–2011 hän palasi Linköpingiin kolmivuotisella sopimuksella. Kauden jälkeen Linköping ilmoitti, että sopimuksesta huolimatta Andersson ei jatka joukkueessa. Kaudeksi 2011–2012 Andersson palasi Timråhon.
Andersson edusti Ruotsia MM-kilpailuissa vuosina 2008 sekä 2009, josta hän voitti pronssia. Andersson on pelannut 63 A-maaottelua tehoin 3+4=7. Hän pelasi myös alle 20-vuotiaiden MM-kilpailuissa 2004.
Anderssonin pikkuveljet Oscar ja Erik pelaavat HockeyAllsvenskanin Borås HC:ssa. Johanin joukkuetoverina Linköpingissä pelaa myös Erik Andersson, jota ei tule sekoittaa hänen pikkuveljeensä.
James Bannatyne
James Bannatyne (s. 30. kesäkuuta 1975 Lower Hutt) on uusiseelantilainen jalkapalloilija, pelipaikaltaan maalivahti. Hän edustaa Team Wellingtonia, jossa hän on pelannut vuodesta 2006 lähtien. Bannatyne pääsi seurassa otsikoihin vuonna 2009 tehtyään maalin maan pääsarjan ottelussa omalta kenttäpuoliskolta lauotussa vapaapotkussa.
Bannatyne ei ole pelannut urallaan paljoa maaotteluita, sillä joukkueen maalilla ovat 2000-luvulla olleet lähinnä Mark Paston ja Glen Moss. Hän on pelannut kolme ottelua, joista ensimmäinen oli vuonna 2001 Cookinsaaria vastaan. Bannatyne on ollut joukkueen kolmosmaalivahtina Pekingin olympialaisissa 2008, maanosaliittojen cupissa 2009 ja MM-kisoissa 2010.
Claude Sautet
Claude Sautet (23. helmikuuta 1924 – 22. heinäkuuta 2000 Pariisi) oli ranskalainen elokuvaohjaaja. Kriitikko Helena Yläsen mukaan "hän teki parhaat elokuvansa ihmisistä, joissa ei ollut muuta ainutlaatuista kuin se kliseiden läpi porautuva tarkkuus, jolla heitä kuvattiin".
Uransa alkuaikoina Sautet toimi käsikirjoittajana monissa tusinatuotannoissa. Hänen ensimmäinen ohjauksensa oli vuonna 1959 valmistunut "Rikolliset". Kymmenen vuotta myöhemmin valmistui elokuva "Sellaista on elämä". Se aloitti yhdentoista elokuvan sarjan, jonka elokuvissa Helena Yläsen sanoin "tavalliset ranskalaiset miehet ja naiset elävät keskenään ja synnyttävät toisissaan irrationaalisia, tuskallisia ja kipeitä reaktioita". Kulloiseenkin nykyhetkeen sijoittuvissa elokuvissa kerrottiin usein keski-ikäisistä miehistä, joita näyttelivät muun muassa Ranskan tähtinäyttelijöihin kuuluvat Yves Montand ja Michel Piccoli. Sautet'n elokuvissa nähtiin myös muun muassa Romy Schneider sekä myöhemmin Sandrine Bonnaire, Daniel Auteuil, Michel Serrault ja Emmanuelle Béart. Sautet'n 1970-luvun elokuvista Ylänen pitää hienoimpana vuonna 1974 valmistunutta "Ystäväpiiriä". Sautet'n viimeinen elokuva oli vuonna 1995 valmistunut "Nelly ja herra Arnaud", josta tuli Ranskassa suuri yleisön suosikki ja joka keräsi myös runsaasti palkintoja.
Maksasyöpää sairastanut Sautet kuoli 76-vuotiaana heinäkuussa 2000.
W16-moottori
W16 on saksalaisen Volkswagenin kehittämä moottori, jota käytetään Bugatti Veyronissa (1 001 hv, 4 turboahdinta) ja Chironissa (1 479 hv, 4 turboahdinta) Moottorissa kaksi pienikulmaista V8-lohkoa on kytketty rinnan, jolloin on saatu aikaan W16-moottori, joka tunnetaan myös nimellä U16.
Kroatian avaruusjärjestö
Kroatian avaruusjärjestö (Hrvatska svemirska agencija, HSA) on Kroatian avaruustoimintoja koordinoiva valtionhallinnon osa. Se perustettiin vuonna 2002. Sitä johtaa tohtori Igor Šebo. Se toimii Zagrebissa.
Kroatia aloitti kansallisen avaruusohjelmansa vuonna 2010. Ohjelmaan kuuluu satelliitit, ne pyritään toteutettamaan kansallisina tai monikansallisina projekteina. Ohjelman mukaan vuonna 2013 laukaistaan kroatialainen pieni tiedesatelliitti, pikosatelliitti.
Muita kaavailuja on ilmaistu ohjelmassa:
Reneilwe Letsholonyane
Reneilwe Letsholonyane (s. 9. kesäkuuta 1982 Soweto) on eteläafrikkalainen jalkapalloilija, pelipaikaltaan keskikenttäpelaaja. Seuratasolla hän edustaa Etelä-Afrikan jalkapallon korkeimmalla sarjatasolla Premier Leaguessa pelaavaa Kaizer Chiefsiä ja kuuluu myös Etelä-Afrikan maajoukkueen kokoonpanoon.
Letsholonyane aloitti ammattilaisuransa, kun hän sai siirron maansa korkeimmalla sarjatasolla pelaavaan Jomo Cosmosin joukkueeseen vuonna 2006. Kaksi vuotta myöhemmin samassa sarjassa pelaava Kaizer Chiefs osti hänet riveihinsä. Nykyään Letsholonyane kuuluu seuransa tärkeimpiin pelaajiin, vaikka on joutunut kärsimään loukkaantumisista. Hänet valittiin myös Etelä-Afrikan maajoukkueeseen vuonna 2008 ja sittemmin edustamaan maataan jalkapallon mm-kilpailuissa 2010.
Adrián Vallés
Adrián Vallés (s. 3. kesäkuuta 1986 Teulada, Alicante) on espanjalainen moottoriurheilija. Hän on kilpaillut Formula Junior -sarjassa vuosina 2001–2003, World Series by Renault -sarjassa vuosina 2005–2006, GP2-sarjassa kausina 2006 ja 2008 sekä Superleague Formula -sarjassa 2008–2009. Vallés on myös testannut Midlandin Formula 1 -autoa vuonna 2006 ja Spykerin autoa vuonna 2007. Vallés voitti Formula Junior -sarjan mestaruuden vuonna 2002.
Vallés debytoi GP2-sarjassa kaudella 2006 Campos-tallissa. Hän ajoi kolmanneksi heti debyyttikilpailussaan. Muissa kilpailuissa hän ei saavuttanut pisteitä. Kaudella 2008 Vallés ajoi BCN-tallissa. Hän ajoi neljänneksi Monacon kilpailussa, joka jäi hänen ainoaksi pistesijakseen. Vallés siirtyi Formula Superleague -sarjaan samana vuonna. Hän saavutti sarjan mestaruuden vuonna 2009. Vallés kilpaili myös Aasian GP2-sarjassa kaudella 2008–2009 saavuttaen yhden kakkossijan. Vallés on myös osallistunut Le Mansin 24 tunnin ajoon vuonna 2008 ja Silverstonen 1000 kilometrin ajoon.
Myöhemmin Vallés perusti oman tallinsa AV Formulan, joka debytoi Formula Renault Alps -sarjassa vuonna 2012. Vuonna 2013 talli kilpaili Formula Renault 3.5 -sarjassa.
Jonah Hex (elokuva)
Jonah Hex on vuonna 2010 ensi-iltansa saanut yhdysvaltalainen lännenelokuva, joka perustuu DC Comicsin antisankariin Jonah Hexiin, jonka loivat John Albano ja Tony Dezuniga. Elokuvan ohjasi Jimmy Hayward ja käsikirjoittivat Mark Neveldine ja Brian Taylor. Pääosissa näyttelevät Josh Brolin, John Malkovich ja Megan Fox.
Yhdysvaltain sisällissodan aikaan Jonah Hex taisteli etelävaltion puolella, kunnes hän petti komentajaansa Quentin Turnbullia pelastaakseen sairaalan ja tappoi samalla Turnbullin pojan. Kostoksi Turnbull ja hänen oikeankäden miehensä Burke polttivat Hexin talon, jonka seurauksena kuolivat hänen vaimo ja poika. Samalla Turnbull polttomerkkasi Hexin oikean puoleiseen kasvoon QT merkinnän. Myöhemmin Hex pyyhki pois merkinnän tulikuumalla kirveellä, jonka seurauksena hänen kasvoonsa jäi epämuodostuma. Päiviä myöhemmin intiaanit löytävät Hexin ja elvyttävät hänet mystisillä voimilla. Tämän seurauksena Hexillä on kyky ajoittain kommunikoida kuolleiden kanssa, sillä hänen maallisen läsnäolonsa lisäksi huomataan tuonelassa. Kuultuaan Turnbullin kuolleen hotellipalossa hän ryhtyy palkkionmetsästäjäksi.
Myöhemmin Hexin myyttiset ja legendaariset tarinat leviävät pitkin maailmaa ja samalla hänen menneisyys alkaa uudestaan kummittelemaan, kun Yhdysvaltain armeija tekee tarjouksen, josta hän ei voisi kieltäytyä. Mikäli Hex etsisi käsiinsä ja nappaisi vaarallisen armeijaansa kasaavan terroristin Quentin Turnbullin, Hex saisi vapautuksen etsintäkuulutuksestaan.
Bogdan Tudor
Bogdan Tudor (s. 1. helmikuuta 1970) on romanialainen pituushyppääjä.
Tudor sijoittui seitsemänneksi Splitin EM-kilpailuissa 1990. Vuonna 1991 hän oli viides sekä Sevillan sisäratojen MM-kilpailuissa (788 cm) että Tokion MM-kilpailuissa (806 cm). Barcelonan olympialaisissa 1992 hän sijoittui kahdenneksitoista. Vuonna 1993 hän oli jälleen viides Toronton sisäratojen MM-kilpailuissa tuloksella 791 cm. Seuraavana vuonna hän voitti pronssia Pariisin sisäratojen EM-kilpailuissa tuloksella 807 cm ja oli neljäs Helsingin EM-kilpailuissa tuloksella 799 cm.
Vuonna 1995 Tudor sijoittui jälleen viidenneksi sekä Barcelonan sisäratojen MM-kilpailuissa (811 cm) että Göteborgin MM-kilpailuissa (801 cm). Vuonna 1997 hän oli kymmenes Pariisin sisäratojen MM-kilpailuissa ja yhdestoista Ateenan MM-kilpailuissa. Hän oli kahdeksas Maebashin sisäratojen MM-kilpailuissa 1999, mutta karsiutui sekä Madridin sisäratojen EM-kilpailuissa 2005 että Göteborgin EM-kilpailuissa 2006.
Tudorin ennätys (ja Romanian ennätys) on 837 cm, jonka hän hyppäsi Stuttgartin Bad Cannstattissa 9. heinäkuuta 1995. Sisäradoilla hän on hypännyt 825 cm Bukarestissa 30. tammikuuta 1999. Romanian sisäratojen ennätystä pitää nimissään Bogdan Țăruș, joka on hypännyt 830 cm.
Ineta Radēviča
Ineta Radēviča (s. 13. heinäkuuta 1981 Krāslava) on latvialainen pituushyppääjä ja kolmiloikkaaja.
Vuonna 2004 Radēviča karsiutui Budapestin sisäratojen MM-kilpailuissa (pituushypyssä) ja Ateenan olympialaisissa (sekä pituushypyssä että kolmiloikassa). Hän oli viides Madridin sisäratojen EM-kilpailuissa 2005 tuloksella 658 cm, mutta karsiutui Helsingin MM-kilpailuissa samana vuonna. Hän oli viides myös Moskovan sisäratojen MM-kilpailuissa 2006 tuloksella 654 cm. Birminghamin sisäratojen EM-kilpailuissa 2007 hän oli kahdeksas tuloksella 640 cm ja Valencian sisäratojen MM-kilpailuissa 2008 kuudes tuloksella 654 cm. Barcelonan EM-kilpailuissa 2010 Radēviča voitti kultaa pituudessa hypättyään 692 cm, joka on myös Latvian ennätys. Pariisin sisäratojen EM-kilpailuissa 2011 hän karsiutui kolmiloikassa. Daegun MM-kilpailuissa 2011 Radēviča hyppäsi pronssille tuloksella 676 cm. Vuonna 2012 hän sijoittui pituushypyssä kuudenneksi Helsingin EM-kilpailuissa ja neljänneksi Lontoon olympialaisissa.
Sisäradoilla Radēviča on hypännyt pituutta 667 cm Birminghamissa 2. maaliskuuta 2007. Kolmiloikkaa hän on hypännyt ulkoradoilla 14,12 m Ateenassa 21. elokuuta 2004 sekä sisäradoilla 13,89 m Moskovassa 27. tammikuuta 2010 ja Pariisissa 4. maaliskuuta 2011.
Radēviča ilmoitti joulukuussa 2012 lopettaneensa urheilu-uransa.
Émile Dewoitine
Émile Dewoitine (26. syyskuuta 1892 – 5. heinäkuuta 1979) oli ranskalainen lentokonesuunnittelija.
Émile Dewoitine syntyi Crépy-en-Laonnois’ssa. Hän alkoi työskennellä ensimmäisen maailmansodan aikana Latécoèren tehtailla. Vuonna 1920 hän perusti oman yhtiönsä, mutta sen mentyä konkurssiin hän siirtyi Sveitsiin, jossa hänen suunnittelemansa Dewoitine D.27 -hävittäjä pääsi ilmavoimien käyttöön.
Vuonna 1931 Dewoitine palasi Ranskaan ja perusti Société Aéronautique Française - Avions Dewoitine -yhtiön. 1930-luvun vastustelukierteessä tehdas sai tilauksia Toulousen tehtaalleen: Dewoitine D.500 oli Ranskan ilmavoimien ensimmäinen kokometallinen hävittäjä. Tilauksia sai myös Dewoitine D.338 -matkustajakone.
Vuonna 1936 Ranskan ilmailuteollisuus kansallistettiin ja Dewoitine sulautui SNCAM-konserniin. Saksan hyökätessä Ranskaan kesällä 1940 Dewoitine D.520 osoittautui Ranskan parhaaksi hävittäjäksi.
Dewoitine siirtyi Yhdysvaltoihin ja perusti sinne yrityksen. Saksan ranskalainen vasallihallitus, Vichyn hallitus, asetti hänet poissaolevana syytteeseen maanpetoksesta. Dewoitine palasi Ranskaan ja sopi Vichyn hallinnon kanssa. Dewoitine työskenteli Saksan varusteluteollisuuden parissa SIPA-yrityksessä koko saksalaismiehityksen ajan.
Vuonna 1944 Dewoitine pakeni Ranskasta Espanjaan, missä hän kehitti D.520-hävittäjästä version Hispano Aviación -yhtiössä. Hän siirtyi Argentiinaan, jossa toimi "Industria Aeronáutica Militar". Hän oli suunnittelmassa Pulqui I -konetta, joka oli Etelä-Amerikan ensimmäinen suihkukone. Ranskassa Dewoitine sai 20 vuoden vankeustuomion vuonna 1948. Hän muutti Sveitsiin palaten Toulouseen vasta vanhana.
Klaus Urbanczyk
Klaus Urbanczyk (s. 4. kesäkuuta 1940 Halle) on saksalainen entinen jalkapalloilija.
Urbanczyk edusti BSG Turbine Hallen juniorijoukkueita vuosina 1948–1954. Vuonna 1954 hän siirtyi SC Chemie Hallen juniorijoukkueisiin, joista hänet nostettiin kaudeksi 1959–1960 seuran edustusjoukkueeseen. Urbanczyk pelasi seurassa aina vuoteen 1972 saakka, jolloin hän lopetti ammattilaisjalkapallon. Urbanczyk pelasi seurassa 250 DDR-Oberliga-ottelua, jonka lisäksi hän voitti FDGB-Pokalin vuonna 1962.
Urbanczyk pelasi DDR:n jalkapallomaajoukkueessa 34 ottelua. Hän oli myös mukana olympiapronssia vuonna 1964 voittaneessa joukkueessa.
Pelaajauransa jälkeen Urbanczyk on toiminut useiden joukkueiden valmentajana. Hän voitti valmentajana muun muassa kaksi DDR:n cup-mestaruutta.
JuK
JuK on KDE-työpöytäympäristöön sisältyviin ohjelmiin kuuluva musiikintoisto-ohjelma. JuK toistaa MP3, Ogg Vorbis ja FLAC -muotoisia äänitiedostoja.
Se ei ainakaan KDE:n oletusasetuksilla osaa avata esim. CD-levyjä suoraan.